paragraph_text: Winston Smith je lik i protagonist Orwellova romana Tisuću devetsto osamdeset četvrte, kroz čiju se perspektivu čitatelji upoznaju s fiktivnom totalitarnom državom Oceanijom u kojoj se odvija radnja. Smith je član tzv. šire partije te radi kao službenik Ministarstva istine u odjelu zaduženom za uništavanje i retroaktivno stvaranje medijskih i drugih zapisa da bi se službena povijest "uskladila" s tekućom službenom politikom. Smith s vremenom počinje prezirati postojeći poredak i odlučuje ga podrivati putem zabranjene ljubavne veze s mehaničarkom Julijom te pokušaja da se pridruži polulegendarnom pokretu otpora zvanom Bratstvo. Ti pokušaji završe tragično kada i njega i Juliju uhiti misaona policija te ga izloži strahovitu mučenju i pranju mozga poslije kojeg će završiti kao potpuno slomljen čovjek suočen sa spoznajom "da voli režim, odnosno Velikog Brata.